ANC-veterane eis ook Zuma se kopPres. Jacob Zuma tydens die inhuldiging van die nuwe ministers en adjunkministers (31 Maart 2017). Foto: GCIS Veterane van die ANC het Dinsdag die regerende party gemaan om pres. Jacob Zuma af te dank. Hulle het hom daarvan beskuldig dat hy “ŉ nuwe lyn oorgesteek het” ná sy omstrede kabinetskommeling. “In die lig van die huidige krisis wat deur die organisasie in die gesig gestaar word, is ons van mening dat die behoefte vir die ANC om die president te herroep, al lankal moes gebeur het,” het Murphy Morobe aan verslaggewers in Johannesburg gesê. Die voormalige Robbeneiland-gevangene het gesê die ANC is nou “in die verknorsing en in ŉ groot krisis”. Meer as 100 veterane, insluitend Sheryl Carolus, Gertrude Shope, Frank Chikane, Siphiwe Nyanda, Ben Turok en Andrew Mlangeni het gesê hulle was beangs oor verlede week se kabinetskommeling en dit wat by Ahmed Kathrada se begrafnis gebeur het. Carolus het gesê die krisis binne die regerende party het aan die lig gekom toe Zuma nie Kathrade se begrafnis kon bywoon nie. Die familie het hom verhoed om dit by te woon. Sy het gesê Zuma is die eerste president in die demokratiese bedeling wat ŉ skommeling gedoen het sonder om met die ANC se hoogste ampsdraers te konsulteer. “Geen leier maak sulke besluite alleen nie, hy moet iewers konsulteer. Geen president in die ANC het dit al gedoen nie.” Sy het gesê Zuma het “nie eers die moeite gedoen om die telefoon op te tel om Kathrada se weduwee, Barbara Hogan, te bel nie”. Mary Metcalfe het gesê die ANC moet nie wag vir die mosie van wantroue in die parlement nie, “en nou optree en die regte ding doen”. “Die ANC se integriteitskommissie het die president versoek om te bedank, ons twee alliansies, die SAKP en Cosatu het ook versoek dat hy bedank… ons is van mening dat die ANC nou die regte ding moet doen. Die saak moet nie eers ŉ stemproses in die parlement bereik nie,” het sy gesê. Die veterane het ŉ dokument voorgehou, “For the Sake of the Future”, waarin hulle die stand van die ANC en die land betreur. Die veterane het daarop gewys dat die ANC nie die vermoë het om op te tree teen “korrupsie, nepotisme, faksionalisme of arrogansie” nie.